遊龍瑞觀
作者：楊侃
朝代：宋

paragraphs: 泛舟秋水一湖平，入觀松風數里清。
丹井有泉仙跡在，玉書藏穴禹功成。
步虛夜月千峰靜，投簡春霖萬壑盈。
述記賀知章手筆，題詩元相國聲名。
結廬野客前谿住，採朮幽人絕頂行。
杉檜影侵山殿冷，星辰光逼醮壇明。
降仙臺畔看雲過，射的潭邊聽鶴鳴。
樵客多聞逢異事，洞天都不遠重城。
林閒窗戶塵難到，衣上煙嵐暮自生。
不待照湖天子賜，欲將長往換浮榮。